Malatinský, Tomáš, minister hospodárstva SR (2013-03-19):
Ďakujem pekne, pani predsedajúca. Ja sa teda krátko vyjadrím, lebo tu boli otvorené nejaké otázky. Samozrejme, k tej prvej časti bohato obsiahnutej v príspevku pána poslanca Přidala, sa vyjadrovať ani nebudem, lebo v zásade s ňou súhlasím. Tá druhá oblasť bola mierne akýmsi spôsobom spochybnená, alebo teda vyvstalo tam niekoľko otázok. Chcem povedať, ten nárast ceny, samozrejme, ktorý bude potrebné odvádzať v prospech tohto Úradu jadrového dozoru aj na vedu, výskum, aj na posilnenie kapacít pri preberaní jadrovej elektrárne Mochovce, samozrejme, najväčším oponentom tohto je najväčší prispievateľ, to je logické, ktorým sú Slovenské elektrárne. Ale na druhej strane musíme povedať, že je aj sám najväčšou príčinou, pretože Slovenské elektrárne mali záväzok dokončiť dva bloky v Mochovciach ďaleko skôr, ako tomu vyzerá byť teraz a, samozrejme, aj za ďaleko nižšie peniaze, ako to vyzerá, že to bude teraz. Samozrejme, že táto požiadavka kladie tie isté dôvody zvýšenia nákladov aj na Úrad jadrového dozoru SR, jednak, že musia v kratšom čase zhodnotiť všetky zmeny, ktoré či už priniesla nová technológia, či už to priniesli zmenené predpisy v dôsledku Fukušimy, alebo z iných dôvodov, takže s tým sa bude musieť vo veľmi krátkom čase zaoberať Úrad jadrového dozoru SR. Keby ste chceli vedieť, dokumentácie, ktoré treba schvaľovať, nie sú žiadne jednoduché papiere, všetko sú to veľmi zložité, náročné výkresy, ktorých je 12-tisíc, a ešte zostáva, samozrejme, odsúhlasiť z toho strašné množstvo. Ja to teraz kvantifikovať nechcem, ale je to určite veľký nápor na Úrad jadrového dozoru SR. A Úrad jadrového dozoru SR má tam aj závažné výzvy, čo sa týka posudzovania nových trendov, ktoré sa používajú, a to je veľmi dôležité, aby sme vedeli aj sa obrátiť na renomované inštitúcie z oblasti výskumu, vývoja materiálov a podobne, aby na toto vedeli reagovať, a tieto náklady bude potrebné do toho investovať. Nám na Slovensku takisto ubúda odborná kapacita na posudzovanie týchto vecí, preto veľmi súhlasím aj s návrhom pána predsedu Hudackého, ktorý povedal, že aby sme to investovali aj do výchovy. Ja si myslím, že keď tieto prostriedky pôjdu na samotné vysoké školy, tak budú k tomuto procesu privolávaní študenti, budú, samozrejme, témy tohto typu – či už formou diplomových, alebo iných prác –, takže ja si myslím, že študenti a aj patričné krytie, ktoré môže byť z tohto úradu poskytnuté slovenským vysokým školám, bude na správnej adrese. Súhlasím s návrhom k paragrafu 8, budeme mať možnosť o ňom diskutovať, určite na výbor predvoláme aj pani predsedníčku a budeme diskutovať, že prečo toto obmedzenie spravila. V tomto ohľade si myslím, že by sme mohli diskusiu pozitívne posunúť správnym smerom. K pani poslankyni Mezenskej chcem povedať, tá celková filozofia o energetike ako takej bude na programe v najbližších dňoch. Chceme predložiť energetickú politiku, jej zámery, do čoho investovať a ako sa orientovať na Slovensku, je, samozrejme, platforma pri tvorbe tejto energetickej politiky. Neviem zaručiť, že bude váš názor úplne vypočutý, ale každopádne budeme o ňom diskutovať a zatiaľ si myslím, tak ako pán predseda výboru Huba povedal, určite máme nekonečný priestor pri energetických úsporách. Tam si myslím, že by sa mala zamerať naša oblasť. Obnoviteľné zdroje sú, samozrejme, takisto problematika, ktorá má svoje miesto. Musíme jej dať priestor, na druhej strane neprimerané impulzy nevytvorili len u nás nespokojnosť s takouto podporou, ale aj v okolitých krajinách. Vidíte, že v Bulharsku je to proste problém, spojený až s pádom vlády. Takisto Nemecko sa nevyrovnáva s týmto ľahko a keď vidím, že musia podporovať dneska výrobu alebo výstavbu konvenčných elektrární z uhlia na to, aby vyrovnali vybilancovanie svojej energetickej kapacity, tak to možno tiež nie je úplne najsprávnejší model. Čiže v energetickej politike treba hľadať otázky a odpovede na to, ako budeme v najbližšom období narábať s našou výstavbou, s podporami a s celým energetickým komplexom. Nie je to jednoduché, sú tu, samozrejme, otázky protirečivého charakteru, ale našou úlohou je nájsť ten optimálny mix. Ďakujem pekne.